Up-226/03
Natisni
Opravilna št.:
Up-226/03
Datum odločitve:
27. 5. 2003
ECLI:
ECLI:SI:USRS:2003:Up.226.03
Akt:
Ustavna pritožba A. A. zoper sklep Vrhovnega sodišča št. I Up 543/2002-2 z dne 23. 1. 2003
Izrek:
Ustavna pritožba A. A. zoper sklep Vrhovnega sodišča št. I Up 543/2002-2 z dne 23. 1. 2003 se zavrže.
Evidenčni stavek:
Ker pritožnik ni izčrpal vseh pravnih sredstev, je bilo treba ustavno pritožbo zavreči.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
Pravna podlaga:
Člen 50.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 4. 2003
Vrsta odločitve:
sklep
Vrsta rešitve:
zavrženje
Dokument:
US22442
Up-226/03 - 4
16. 6. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 27. maja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. I Up 543/2002-2 z dne 23. 1. 2003 se zavrže.
Obrazložitev
1. Okrožno sodišče v Kranju je z odločbo št. Bpp 4/2002 z dne 15. 1. 2002 ustavnemu pritožniku v 1. točki izreka odobrilo brezplačno pravno pomoč za pravno svetovanje in zastopanje pred sodiščem na prvi in drugi stopnji v pravdni zadevi pod opr. št. P 511/2001, ki teče pred Okrajnim sodiščem v Kranju, v 2. točki izreka pa je kot neutemeljeno zavrnilo njegove prošnje za dodelitev brezplačne pravne pomoči v pravdnih zadevah opr. št. P 647/2001, P 709/2001 in P 710/2001, ki tečejo pred Okrožnim sodiščem v Kranju. Ustavni pritožnik je zoper navedeno odločitev prvostopnega sodišča vložil tožbo na Upravno sodišče. Slednje je s sodbo in sklepom št. U 281/2002-6 z dne 20. 3. 2002 njegovo tožbo zavrnilo, ugodilo pa je njegovemu predlogu za oprostitev plačila sodnih taks. Pritožnik se je zoper navedeno odločitev pritožil na Vrhovno sodišče.
2. Pritožnik v ustavni pritožbi izpodbija sklep Vrhovnega sodišča št. I Up 543/2002-2 z dne 23. 1. 2003, s katerim je Vrhovno sodišče ugodilo njegovi pritožbi zoper navedeno sodbo Upravnega sodišča, jo zaradi bistvene kršitve določb postopka v upravnem sporu iz tretjega odstavka 72. člena Zakona o upravnem sporu (Uradni list RS, št. 50/97 in nasl. - ZUS) v povezavi s 14. točko drugega odstavka 339. člena Zakona o pravdnem postopku (Uradni list RS, št. 26/99 in nasl. - ZPP) razveljavilo in zadevo vrnilo sodišču prve stopnje, da opravi nov postopek. Zatrjuje kršitev 14., 22. in 23. člena Ustave.
3. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.
4. V obravnavani zadevi pritožnik ustavno pritožbo vlaga zoper sodno odločbo Vrhovnega sodišča, s katero je to razveljavilo sodbo Upravnega sodišča in zadevo vrnilo v novo sojenje, v katerem bo sodišče ponovno odločilo o utemeljenosti tožbenega zahtevka. Zoper odločitev sodišča prve stopnje bo imela stranka možnost vložiti pritožbo, ko bodo v tem postopku izčrpana vsa pravna sredstva, pa tudi ustavno pritožbo. Glede na navedeno ustavna pritožba zoper izpodbijani sklep ni dovoljena in jo je treba zavreči.
5. Senat Ustavnega sodišča je sprejel ta sklep na podlagi prvega odstavka 55. člena ZUstS in na podlagi tretje alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan